Якасць прадукцыі – гэта многія складаемыя, і ў першую чаргу яна залежыць ад абсталявання. За час рэканструкцыі завод “узброіўся” 11 адзінкамі новага абсталявання – ад печаў (старыя, якія адслужылі 30 гадоў, замянілі на новыя, энергазберагальныя), цестадзяліцеля да троххуткаснай цестамясільнай машыны, якая паляпшае порыстасць і іншыя якасныя паказчыкі хлеба. Тэхналагічная мадэрнізацыя дала прадпрыемству магчымасць з’эканоміць на энергарэсурсах летась больш за 65 мільёнаў рублёў. Сёлета ў адпаведнасці з планам мерапрыемстваў па паляпшэнні якасці, было цалкам заменена старое вагавое абсталяванне на электроннае. Ёсць у плане і яшчэ адзін важны пункт – распрацаваць сваю гандлёвую марку, па якой прадукцыю Маларыцкага хлебазавода будуць пазнаваць усюды. Над гэтым цяпер і працуе прадпрыемства.